ธกส.กู้6หมื่นล้านปล่อยสินเชื่อช่วยน้ำท่วม
ธ.ก.ส. ยื่นขอกู้ซอฟท์โลนจากแบงก์ชาติ 6 หมื่นล้านบาท เพื่อปล่อยกู้ต่อเกษตรกรและผู้ประกอบการที่ประสบอุทกภัยคิดดอกเบี้ย3%
30 ม.ค. 2555

ธ.ก.ส. ยื่นขอกู้ซอฟท์โลนจากแบงก์ชาติ 6 หมื่นล้านบาท เพื่อปล่อยกู้ต่อเกษตรกรและผู้ประกอบการที่ประสบอุทกภัยคิดดอกเบี้ย3%  
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า คณะกรรมการ ธ.ก.ส. มีมติเห็นชอบให้กู้เงิน Soft loan จากธนาคารแห่งประเทศไทย (ธปท.)  จำนวน 6 หมื่นล้านบาท   ในอัตราดอกเบี้ย 0.01 % ต่อปี ระยะเวลา 5 ปี  เพื่อช่วยเหลือเกษตรกรและผู้ประกอบการที่ได้รับผลกระทบจากอุทกภัย โดยสมทบกับเงินทุนของ ธ.ก.ส. อีก 30 % เพื่อนำไปปล่อยกู้ให้แก่บุคคลธรรมดา ไม่เกินรายละ 1 ล้านบาทและผู้ประกอบการไม่เกินรายละ 30 ล้านบาท  ในอัตราดอกเบี้ย 3% ต่อปี 
นอกจากนี้ยังเห็นชอบให้ลดหย่อนหลักประกันเงินกู้นอกเหนือจากข้อบังคับของ ธ.ก.ส. คือ  กรณีใช้บุคคลตั้งแต่ 2 คนขึ้นไปค้ำประกันกู้ได้ไม่เกิน  รายละ 1 แสนบาท โดยให้แยกวงเงินค้ำประกันตามมาตรการนี้ต่างหากจากวงเงินค้ำประกันปกติของ ธ.ก.ส. กรณีใช้อสังหาริมทรัพย์จำนองเป็นประกันพร้อมสิ่งปลูกสร้างให้ขยายวงเงินกู้จากปกติกู้ได้ไม่เกินครึ่งหนึ่งเป็นให้กู้ได้ไม่เกินวงเงินจดทะเบียนจำนอง  และกรณีใช้อสังหาริมทรัพย์จำนองเป็นประกันพร้อมสิ่งปลูกสร้างให้กู้ได้เต็มมูลค่าที่ดิน  ส่วนทรัพย์ที่เกิดจากการใช้สินเชื่อให้กู้ได้ไม่เกิน 80%ของมูลค่าจริง
นายลักษณ์กล่าวอีกว่า  ลูกค้าที่ขอกู้เงินเพื่อนำไปฟื้นฟูการผลิต จะได้รับสิทธิในการลดดอกเบี้ย 3 % ต่อปี  ทั้งนี้ผู้กู้จะต้องชำระคืนต้นเงินพร้อมดอกเบี้ยภายใน 5 ปีหรือไม่เกินปี 2561 ตามข้อกำหนดของ ธปท. ซึ่งถ้าเกินกำหนด ธปท.อนุมัติให้คิดดอกเบี้ยในอัตรา MRR